Krāpšana, kas izpaudusies kā fiktīva nodarbinātība: pierādījumu vērtējums
1. Noziedzīga nodarījuma sastāva konstatēšanai būtiski ir izvērtēt, vai darbinieks faktiski veica viņam uzticētos amata pienākumus un vai dokumentācija netika izmantota, lai radītu maldīgu priekšstatu par darba attiecību esību.
Darba laika uzskaites tabulās ietvertās ziņas ir vērtējamas kopā ar pārējām lietā esošajām ziņām, arī ziņām par konkrētā amata izveidi, darba pienākumu faktisko izpildi, atskaitīšanās kārtību, citu darbinieku liecībām un nodarbinātības apstākļiem kopumā.
2. Darba devējs ir tiesīgs vērtēt darbinieka pienesumu un darba rezultātus, bet arī tiesai ir pienākums kriminālprocesā pārbaudīt, vai konkrētās nodarbinātības faktiskie apstākļi – amata vietas izveidošana, tās atrašanās vieta organizatoriskajā struktūrā, amata apraksta saturs, atalgojuma apmērs un darba pienākumu faktiskā atbilstība – ir nozīmīgi apsūdzībā norādīto noziedzīgo nodarījumu sastāva izvērtēšanā.
Neatbilstība starp amata aprakstā noteikto un faktiski veicamo darbu ir būtisks apstāklis, kas tiesai jāizvērtē, noskaidrojot personas nodarbinātības patieso raksturu un šo apstākļu nozīmi apsūdzībā norādīto noziedzīgo nodarījumu sastāva konstatēšanā.

Mantkārīgā nolūkā izdarītas dienesta stāvokļa ļaunprātīgas izmantošanas nošķiršana no svešas mantas nolaupīšanas
Norobežojot dienesta stāvokļa ļaunprātīgu izmantošanu, kas izdarīta mantkārīgā nolūkā, no svešas mantas nolaupīšanas, nepieciešams ņemt vērā, ka: 
a) mantas nolaupīšana ir tīša, prettiesiska un bezatlīdzības svešas mantas paņemšana no juridiskas vai fiziskas personas īpašuma vai valdījuma, lai nelikumīgi to paturētu vai izmantotu savā vai citas personas labā, vai kā citādi rīkotos ar to kā ar savu, tā rezultātā mantas īpašniekam vai valdītājam nodarot reālu materiālu zaudējumu; 
b) atšķirībā no mantas nolaupīšanas dienesta stāvokļa ļaunprātīga izmantošana, lai arī izdarīta mantkārīgu tieksmju dēļ un radījusi materiālu zaudējumu, nav saistīta ar mantas bezatlīdzības izņemšanu no sveša īpašuma vai valdījuma un sagrābšanu savā īpašumā vai valdījumā vai tās nodošanu citas personas īpašumā vai valdīšanā, piemēram, nolaidības dēļ radīta iztrūkuma slēpšana, sagrozot statistiku, lai izvairītos no materiālās atbildības, mantas izmantošana uz laiku bez nodoma pārvērst to par savu vai citas personas īpašumu; 
c) ja dienesta stāvoklis izmantots, tikai lai izdarītu svešas mantas nolaupīšanu, tā realizēšanai, nepieņemot kādu lēmumu, neveicot kādas ar valsts amatpersonas statusu saistītas darbības pretēji dienesta interesēm, valsts amatpersonas darbības aptversies ar mantas nolaupīšanas sastāvu. Savukārt dienesta stāvokļa ļaunprātīga izmantošana saskaņā ar Krimināllikuma 48. panta pirmās daļas 3. punktu var tikt atzīta par atbildību pastiprinošu apstākli.
Norādītais nozīmē, ka, veidojot Krimināllikuma 318. pantā paredzētā noziedzīgā nodarījuma kopību ar citiem noziedzīgiem nodarījumiem, ko izdarījusi valsts amatpersona, ir jākonstatē arī tas, ka valsts amatpersonas pieļautā dienesta stāvokļa ļaunprātīga izmantošana radījusi būtisku kaitējumu likuma „Par Krimināllikuma spēkā stāšanās un piemērošanas kārtību” 23. panta izpratnē.

Noziedzīgu nodarījumu kopība neveidojas, ja vairāku noziedzīgu nodarījumu kvalificējošā pazīme ir viens un tas pats mantiskais zaudējums
Ja vairāku noziedzīgu nodarījumu sastāvos kā kvalificējoša pazīme paredzēts viens un tas pats mantiskais zaudējums, nodarījums kvalificējams tikai pēc tās krimināltiesību normas kvalificētā sastāva, kas paredz smagāku kriminālatbildību.

izskatīja rakstveida procesā krimināllietu sakarā ar Ģenerālprokuratūras Krimināltiesiskā departamenta prokurora p. i. Ilzes Bikiņas-Burkites kasācijas protestu par Kurzemes apgabaltiesas 2025. gada 21. janvāra lēmumu. 

Aprakstošā daļa

[1] Ar Rīgas rajona tiesas 2023. gada 11. oktobra spriedumu
[bookmark: _Hlk236213991][1.1] [pers. A], personas kods [..], 
atzīts par nevainīgu pret viņu celtajā apsūdzībā pēc Krimināllikuma 318. panta trešās daļas un attaisnots; 
atzīts par nevainīgu pret viņu celtajā apsūdzībā pēc Krimināllikuma 20. panta ceturtās daļas un 177. panta trešās daļas un attaisnots.
[1.2] [pers. B], personas kods [..], 
atzīts par nevainīgu pret viņu celtajā apsūdzībā pēc Krimināllikuma 177. panta trešās daļas un attaisnots.
[1.3] Cietušās Valsts akciju sabiedrības „[Nosaukums A]” (turpmāk – VAS „[Nosaukums A]”) kaitējuma kompensācijas pieteikums atstāts bez izskatīšanas.

[2] Pirmstiesas kriminālprocesā [pers. A] celta apsūdzība pēc Krimināllikuma 318. panta trešās daļas par to, ka viņš, būdams valsts amatpersona, izdarīja tīšas darbības, ļaunprātīgi izmantojot dienesta stāvokli, ja tās izraisījušas smagas sekas, kā arī pēc Krimināllikuma 20. panta ceturtās daļas un 177. panta trešās daļas par to, ka viņš atbalstīja svešas mantas iegūšanu ar viltu (krāpšanu) lielā apmērā.
Pirmstiesas kriminālprocesā [pers. B] celta apsūdzība pēc Krimināllikuma 177. panta trešās daļas par to, ka viņš ar viltu ieguva svešu mantu (krāpšana) lielā apmērā.

[3] Ar Kurzemes apgabaltiesas 2025. gada 21. janvāra lēmumu, iztiesājot lietu apelācijas kārtībā sakarā ar Rīgas tiesas apgabala prokuratūras prokurores Ilzes 
Bikiņas-Burkites apelācijas protestu un cietušās VAS „[Nosaukums A]” pārstāves [pers. C] apelācijas sūdzību, Rīgas rajona tiesas 2023. gada 11. oktobra spriedums atstāts negrozīts.

[bookmark: _Hlk190941298][4] Par Rīgas apgabaltiesas 2025. gada 21. janvāra lēmumu Ģenerālprokuratūras Krimināltiesiskā departamenta prokurora p. i. I. Bikiņa-Burkite iesniegusi kasācijas protestu, kurā lūdz to atcelt pilnībā un lietu nosūtīt jaunai izskatīšanai apelācijas instances tiesā. 
Savu lūgumu prokurore pamatojusi ar šādiem argumentiem.
[4.1] Apelācijas instances tiesa nepareizi piemērojusi Krimināllikuma 177. panta trešo daļu un 318. panta trešo daļu, tādējādi pieļāvusi Kriminālprocesa likuma 574. panta 2. punktā minēto pārkāpumu.
Tiesa, interpretējot fiktīvas nodarbinātības jēdzienu, nepamatoti pielīdzinājusi to nekvalitatīvai vai formālai darba pienākumu izpildei.
Fiktīva nodarbinātība ir raksturojama ar faktisku darba tiesisko attiecību neesību, personai netiek nodrošināta darba vide un darba apstākļi, netiek uzdoti un faktiski veikti darba pienākumi, nav darba rezultātu, persona neatrodas darba vietā, citi darbinieki to nepazīst kā attiecīgās darbavietas darbinieku, savukārt paredzētos darba pienākumus veic citas personas. 
Apelācijas instances tiesa kļūdaini un nepamatoti secinājusi, ka [pers. B] darbības, ar kurām tika slēpta noziedzīgā nodarījuma izdarīšana, imitējot darba pienākumu izpildi un radot cietušajam maldīgu priekšstatu par pienākumu pienācīgu izpildi, vērtējamas kā nekvalitatīva darba veikšana. Šāds secinājums neatbilst lietā konstatēto apstākļu kopumam. Tiesa nav ņēmusi vērā, ka [pers. B] tika izveidots speciāls amats un uzticēta tādu darba pienākumu izpilde, kurus faktiski jau veica citi nodarbinātie, noteikts būtiski lielāks atalgojums un izveidota tieša pakļautība tikai [pers. A], tādējādi radot priekšnoteikumus fiktīvas nodarbinātības īstenošanai un tās slēpšanai. Turklāt izskatāmajā lietā [pers. B] par savu darba pienākumu izpildi bija jāatskaitās tikai [pers. A]. Savukārt apelācijas instances tiesas atsauce uz to, ka personas pirms noziedzīgā nodarījuma izdarīšanas nebija savstarpēji pazīstamas, nav juridiski nozīmīga, jo iepriekšēja pazīšanās nav Krimināllikuma 177. pantā paredzētā noziedzīgā nodarījuma obligāta sastāva pazīme.
[4.2] Apelācijas instances tiesa nepamatoti piešķīrusi augstāku ticamību atsevišķiem pierādījumiem, nesniedzot argumentus, kāpēc tiek noraidīti pierādījumi, kas apstiprina apsūdzēto vainīgumu. 
Apelācijas instances tiesa krimināllietā esošos pierādījumus vērtējusi katru no tiem individuāli, secinot, ka atsevišķi neviens pierādījums nepamato apsūdzēto vainīgumu viņiem inkriminētajos noziedzīgajos nodarījumos. Tiesa nav izvērtējusi šos pierādījumus kopumā un savstarpējā sakarībā, lai noskaidrotu, vai visu lietā esošo pierādījumu kopums ir pietiekams apsūdzēto vainīguma konstatēšanai.
Apelācijas instances tiesa pieļāvusi Kriminālprocesa likuma 128. panta pārkāpumu, kas atzīstams par Kriminālprocesa likuma būtisku pārkāpumu šā likuma 575. panta trešās daļas izpratnē.
[4.2.1] Apelācijas instances tiesa ir kļūdaini novērtējusi rakstveida pierādījumus un liecinieku liecības un izdarījusi nepareizus secinājumus par to, kādus faktus tie pierāda. Tiesa nav vērtējusi liecinieku [pers. D] (iepriekš – [Uzvārds]), [pers. E], [pers. F], [pers. G] liecībās norādīto, ka [pers. B] nebija nodarbināts VAS „[Nosaukums A]” Pakalpojumu pārdošanas daļā, un nav pamatojusi, kādēļ liecinieku sniegtās ziņas par [pers. B] neatrašanos darba vietā un laikā, darba rezultātu neesību, citu personu īstenoto darba uzdevumu pārklāšanos nav atzīstamas par ticamām. Liecinieki ir snieguši ziņas par viņiem personīgi zināmiem apstākļiem un uztvertiem faktiskajiem apstākļiem, kas iegūti, pildot savus darba pienākumus un ikdienā atrodoties attiecīgajā darba vidē. Šādas ziņas nav uzskatāmas par subjektīviem viedokļiem vai pieņēmumiem.
[4.2.2] Apelācijas instances tiesa, atsaucoties uz liecinieču [pers. H] un [pers. I] liecībām, kļūdaini secinājusi, ka nav gūts apstiprinājums valsts apsūdzības apgalvojumam, ka informācija par [pers. B] nodarbinātību VAS „[Nosaukums A]” ir slēpta.
[4.2.3] Tiesa apsūdzēto liecībām nepamatoti piešķīrusi augstāku ticamību nekā citiem pierādījumiem, bet nav vērtējusi, ka apsūdzēto sniegtās liecības ir vispārīgas, tās nesniedz konkrētas ziņas par [pers. B] veiktajiem darba pienākumiem un nopelniem sadarbībā ar lieliem uzņēmumiem, ne par sadarbību ar Sabiedrisko pakalpojumu regulēšanas komisiju. 
Profesionālo pienākumu izpilde ir saprotama, kā no iestādes mērķiem izrietošu uzdevumu veikšana, kas vērsta uz noteikta rezultāta sasniegšanu, par kuru izpildi ir atbildīgs konkrēts nodarbinātais. Par [pers. B] darba pienākumiem varēja liecināt tikai [pers. A]. Savukārt lietā nav ziņu par to, kādā veidā [pers. B] šos uzdevumus VAS „[Nosaukums A]” faktiski pildījis.
[4.2.4] Apelācijas instances tiesas atzinums, ka liecinieku [pers. J], [pers. K], [pers. L] liecības ir vispārīgas, tādēļ ka liecinieki notikumu detaļas laika gaitā jau ir aizmirsuši, un ka šī iemesla dēļ visas šaubas vērtējamas par labu apsūdzētajiem, ir kļūdains. 
Turklāt apelācijas instances tiesa, secinot, ka krimināllietā esošie pierādījumi apstiprina [pers. B] pienākumu izpildi, nav norādījusi, kādi tieši pierādījumi to apstiprina. No liecinieku liecībām neizriet, ka [pers. B] būtu faktiski pildījis viņam noteiktos pienākumus, tieši pretēji, minētajiem lieciniekiem nebija zināmi [pers. B] darba pienākumi.
Atzinums, ka liecinieka [pers. M] liecības apstiprina apsūdzētā [pers. A] liecināto par [pers. B] pienākumu izpildi, neatbilst šo liecību saturam. 
Ievērojot minēto, apelācijas instances tiesa nav izvērtējusi ziņas par faktiem kopumā un savstarpējā sakarībā, tādējādi tiesa pieļāvusi Kriminālprocesa likuma 128. panta pārkāpumu. 
[4.2.5] Apelācijas instances tiesa piešķīrusi augstu ticamību liecinieku [pers. N] un [pers. O] liecībām, tomēr no šo liecību satura neizriet tiesas secinājums par [pers. B] faktisku nodarbinātību. Apstāklis, ka valde tika informēta par nepieciešamību piesaistīt cilvēku universālā pasta pakalpojuma konkursa vajadzībām, nepierāda, ka šī persona faktiski pildījusi darba pienākumus un ka darba tiesiskās attiecības nav bijušas fiktīvas.
[4.2.6] [Pers. B] nebija pilnvaru pārstāvēt VAS „[Nosaukums A]” intereses darba grupās, ministrijās. VAS „[Nosaukums A]” intereses pārstāvēja cita persona – lieciniece [pers. P] –, kurai nebija zināms, ka [pers. B] strādāja VAS „[Nosaukums A]”. Tādējādi nav pamata uzskatīt, ka [pers. B] pildījis [pers. A] uzdevumus noslēgtā darba līguma ietvaros.
[4.2.7] Tiesas atzinums, ka [pers. B] darba līgums un amata apraksts neparedzēja pienākumu sastādīt rakstveida dokumentus, ir nepamatots, jo no darba līguma un amata aprakstā noteiktajiem pienākumiem izriet, ka VAS „[Nosaukums A]” rīcībā vajadzēja būt kādam [pers. B] darba pienākumu izpildi apliecinošam materiālam, piemēram, viņa sagatavotam dokumentam, elektroniskai sarakstei, ziņojumiem, darba uzdevumiem vai citiem objektīviem pierādījumiem par faktisku darba pienākumu izpildi.
[4.2.8] Tiesa nav ņēmusi vērā [pers. B] nevēlēšanos ieņemt valsts amatpersonas amatu. Lai gan šis apstāklis pats par sevi nav pietiekams noziedzīga nodoma pierādīšanai, atbilstoši Kriminālprocesa likuma 128. pantam tas bija jāvērtē kopsakarā ar citiem pierādījumiem krimināllietā.
[4.2.9] Apelācijas instances tiesa nav izvērtējusi [pers. B] darbā pieņemšanas apstākļus un amata vietas izveidošanu atbilstoši viņa prasībām, kā arī apstākļus, kas raksturo [pers. B] faktisko nodarbinātību un viņa darba pienākumu izpildi, proti, ar valsts amatpersonas statusu nesaistīta amata izveidi, atalgojuma apmēru, kas būtiski pārsniedza Pakalpojumu pārdošanas daļā noteikto vidējo darba samaksas līmeni, darba veikšanu ārpus biroja telpām, elektroniskās identifikācijas kartes neizsniegšanu, darba e-pasta adreses un tālruņa neesību, pilnvarojuma pārstāvēt VAS „[Nosaukums A]” intereses neesību, nepiedalīšanos darba grupās un sanāksmēs, kā arī darba laika uzskaites tabulu aizpildīšanu. 
Tiesa nav ņēmusi vērā, ka [pers. B] par paveikto atskaitījās [pers. A] telefoniski vai neformālās tikšanās reizēs kafejnīcās, kas neraksturo ierastu darba organizācijas un kontroles kārtību. 
No liecinieces [pers. R] liecībām izriet, ka valdes priekšsēdētājam nebija tiesību vienpersoniski izveidot jaunu amata vietu un noteikt atalgojumu, jo šādu jautājumu izskatīšanai un apstiprināšanai VAS „[Nosaukums A]” bija noteikta kārtība. Atbilstoši liecinieces norādītajam sākotnēji [pers. A] bija jāvēršas pie attiecīgo departamentu pārstāvjiem, kuriem bija nepieciešams konkrētais darbinieks, pēc tam tika sagatavots iesniegums vai jautājums virzīts uz Personāldaļu. Tālāk amata vietas izveide un ar to saistītie jautājumi tika saskaņoti ar Personāldaļu un Finanšu departamentu, arī izvērtējot, vai uzņēmuma budžetā ir paredzēti līdzekļi attiecīgā mērķa nodrošināšanai un vai netiek pārkāpts gada finanšu plāns.
Turklāt no cietušās pārstāves [pers. C] tiesas sēdē iesniegtajiem amata saraksta grozījumiem Nr. 14-3-2 izriet, ka attiecīgās izmaiņas akceptējusi [pers. I], kura nebija Finanšu departamenta direktore. 
Tiesa nepamatoti nav saskatījusi kopsakarību starp Satiksmes ministrijas 2016. gada 18. aprīļa slēdzienā konstatētajiem apstākļiem un abu apsūdzēto rīcību, iesniedzot atlūgumus. Minētā rīcība norāda uz to, ka apsūdzētie apzinājušies savu noziedzīgo darbību atklāšanu. Tiesa kļūdaini secinājusi, ka no slēdziena satura nav iegūstamas ziņas, kas liecinātu par noziedzīga nodarījuma izdarīšanu.

[5] Par Ģenerālprokuratūras Krimināltiesiskā departamenta prokurora p. i. kasācijas protestu iebildumus iesniedzis apsūdzētais [pers. A]. 
Iebildumi pamatoti ar šādiem apsvērumiem.
[5.1] Protestā nav aprakstīti un pamatoti konkrēti tiesību normu pārkāpumi, bet gan sniegts vispārīgs prokurores viedoklis par pierādījumiem, šie argumenti ir vērsti uz to, lai panāktu apelācijas instances tiesas lēmuma atcelšanu faktisku, ne juridisku iemeslu dēļ, kas ir pretrunā ar Kriminālprocesa likuma 569. panta pirmo daļu. Kasācijas protestā nav norādīts, kā tieši izpaudās apelācijas instances tiesas nolēmuma pretrunīgums.
Apelācijas instances tiesas lēmumā sniegtais pierādījumu vērtējums atbilst Kriminālprocesa likuma 9. nodaļā noteiktajām prasībām. Kasācijas protestā ietvertais pierādījumu izklāsts un to novērtējums neatbilst apelācijas instances tiesas lēmumā izteiktajiem atzinumiem un ir tiem pretēji.
[5.2] Prokurore nav ņēmusi vērā, ka [pers. B] faktiski veicis VAS „[Nosaukums A]” interešu lobēšanu, par ko arī liecinājuši nopratinātie liecinieki. 2023. gada 1. janvārī stājās spēkā Interešu pārstāvības atklātības likums. Šajā normatīvajā aktā izmantotie termini un regulējums atbilst [pers. B] veiktajām darbībām. Gan pirmās instances tiesa, gan apelācijas instances tiesa jautājumu ir skatījusi pēc būtības, iedziļinoties notikumos, to attīstībā, turklāt par [pers. B] darba rezultātu saturu un formu apsūdzība nav celta.

Motīvu daļa

[6] Kasācijas tiesvedības ietvaros vispirms ir izvērtējams, vai apelācijas instances tiesa, atstājot negrozītu pirmās instances tiesas spriedumu, pierādīšanā izmantojamās ziņas par faktiem izvērtējusi, aplūkojot visus kriminālprocesa laikā iegūtos faktus vai ziņas par faktiem kopumā un savstarpējā sakarībā. 
[6.1] Pirmās instances tiesa atzinusi, ka, novērtējot kopsakarībā izskatāmajā krimināllietā tiesai iesniegtos valsts apsūdzības uzturētājas pierādījumus savu izteikto pieņēmumu pamatošanai, tiesas izmeklēšanā nav pierādīts, ka notikuši apsūdzētajiem inkriminētie noziedzīgie nodarījumi. Pirmās instances tiesa atzinusi, ka pastāv Kriminālprocesa likuma 519. panta 1. punktā paredzētais pamats attaisnojoša sprieduma taisīšanai.
Apelācijas instances tiesa, atstājot negrozītu pirmās instances tiesas spriedumu par [pers. A] atzīšanu par nevainīgu apsūdzībās pēc Krimināllikuma 20. panta ceturtās daļas un 177. panta trešās daļas, 318. panta trešās daļas un attaisnošanu, [pers. B] atzīšanu par nevainīgu apsūdzībā pēc Krimināllikuma 177. panta trešās daļas un attaisnošanu, atzinusi, ka pirmās instances tiesas spriedums ir tiesisks un pamatots, tas atbilst Kriminālprocesa likuma 511. un 512. panta prasībām. Apelācijas instances tiesa nav konstatējusi Kriminālprocesa likuma normu pārkāpumus pierādījumu vērtēšanā un atzinusi, ka pirmās instances tiesa ir ievērojusi Kriminālprocesa likuma 9. nodaļā ietvertos nosacījumus.
Ievērojot minēto, apelācijas instances tiesa, pamatojoties uz Kriminālprocesa likuma 564. panta sesto daļu, ir nolēmusi neatkārtot pirmās instances tiesas spriedumā minētos pierādījumus un to vērtējumu. 
[6.2] Kriminālprocesa likuma 511. panta otrā daļa noteic, ka spriedumam jābūt tiesiskam un pamatotam.
Atbilstoši Kriminālprocesa likuma 525. panta otrās daļas 3. punktam attaisnojoša sprieduma motīvu daļā norāda motīvus, kāpēc tiesa noraida pierādījumus, ar kuriem pamatota apsūdzība.
Kriminālprocesa likuma 564. panta ceturtā daļa noteic, ka nolēmuma motīvu daļā norādāms apelācijas instances tiesas atzinums par apelācijas sūdzības vai protesta pamatotību, apstākļi, ko noskaidrojusi apelācijas instances tiesa, pierādījumi, kas apstiprina apelācijas instances tiesas atzinumu, motīvi, kāpēc apelācijas instances tiesa noraida kādus pierādījumus, un likumi, pēc kuriem tā vadās. Savukārt šā panta sestā daļa paredz, ka, ja apelācijas instances tiesa atstāj pirmās instances tiesas spriedumu bez grozījumiem, tā var neatkārtot pirmās instances tiesas spriedumā minētos pierādījumus un atzinumus.
[bookmark: _Hlk239329595][bookmark: _Hlk239329600]Apelācijas instances tiesai pievienojoties pirmās instances tiesas sprieduma argumentiem, tie kļūst par apelācijas instances tiesas nolēmuma argumentiem (Senāta 2018. gada 8. novembra sprieduma lietā Nr. SKA-885/2018, ECLI:LV:AT:2018:1108.A420256416.4.S, 20. punkts). Turklāt Senāts jau iepriekš skaidrojis, ka Kriminālprocesa likuma 564. panta sestajā daļā ietvertais nosacījums nenozīmē, ka apelācijas instances tiesa var neatbildēt uz būtiskiem apelācijas sūdzības vai apelācijas protesta motīviem (Senāta 2022. gada [..] lēmuma lietā Nr. SKK-[B]/2022, ECLI:LV:AT:2022:[..], 6.4. punkts).
[bookmark: _Hlk239329608]Satversmes tiesa ir atzinusi, ka motivēta nolēmuma mērķis ir nodrošināt, lai gan lietas dalībnieki, gan sabiedrība varētu saprast, kā tiesa nonākusi pie tieši tāda un ne citāda lietas iznākuma, un tādējādi izslēgt tiesas patvaļas iespējamību, ka motīvu norādīšana tiesas nolēmumā ir viens no līdzekļiem, kas ļauj personai pārliecināties, ka tā ir uzklausīta un tās sniegtie argumenti ir izvērtēti (Satversmes tiesas 2018. gada 14. jūnija sprieduma lietā Nr. 2017-23-01 14. punkts, 2018. gada 15. marta sprieduma lietā Nr. 2017-16-01 16. punkts).
[6.3] Kriminālprocesa likuma 128. panta otrā daļa noteic, ka to, cik ticamas ir pierādīšanā izmantojamās ziņas par faktiem, izvērtē, aplūkojot visus kriminālprocesa laikā iegūtos faktus vai ziņas par faktiem kopumā un savstarpējā sakarībā. Savukārt minētā panta trešajā daļā noteikts, ka nevienam no pierādījumiem nav iepriekš noteikta augstāka ticamības pakāpe nekā pārējiem pierādījumiem.
[bookmark: _Hlk239329628]Senāts jau agrāk ir norādījis, ka pierādījumu ticamības jēdziens un novērtēšanas prasības ir noteiktas Kriminālprocesa likuma 128. pantā, taču izvēle, kuriem pierādījumiem ticēt, bet kuriem ne, ir tās tiesas kompetencē, kas izspriež lietu pēc būtības. Arī jautājums par to, vai lietā esošie pierādījumi ir vai nav pietiekami apsūdzētā vainīguma konstatēšanai, ir būtības jautājums, kas kasācijas kārtībā nav pārbaudāms. Savukārt pierādījumu pietiekamības kritērijs ir saprātīgu šaubu esība vai neesība par apsūdzētā vainīgumu, kura izvērtēšana ir tās tiesas kompetencē, kas izskata lietu pēc būtības (Senāta 2013. gada 3. jūlija lēmums lietā Nr. SKK-333/2013, 15890002407). 
[bookmark: _Hlk239329637]Vienlaikus norādāms, ka kasācijas instances tiesas kompetencē ir pārbaudīt, vai apelācijas instances tiesa ir vērtējusi pierādījumu attiecināmību, pieļaujamību, ticamību, pietiekamību un vai šis vērtējums atbilst Kriminālprocesa likumā izvirzītajām prasībām, vai noskaidrotie apstākļi un secinājumi atbilst novērtētajiem pierādījumiem (Senāta 2006. gada 12. oktobra lēmums lietā Nr. SKK-579/2006, 11511003104).
Ja apelācijas instances tiesa minētās prasības par pierādījumu ticamības un pietiekamības izvērtēšanu un pamatošanu nav ievērojusi, nav pamata atzinumam, ka tiesas nolēmums ir tiesisks un pamatots. 
[6.4] Senāts konstatē, ka gan apelācijas protestā, gan kasācijas protestā prokurore apstrīdējusi tiesu atzinumus par apsūdzētā [pers. B] pieņemšanu darbā, fiktīvu nodarbināšanu, liecinieku liecību, darba laika uzskaites tabulu, [pers. B] darba pienākumu veikšanas, Satiksmes ministrijas 2016. gada 18. aprīļa slēdziena, [pers. A] ļaunprātīgas dienesta stāvokļa izmantošanas neesības novērtējumu, kas novedis pie nepamatotas apsūdzēto [pers. A] un [pers. B] atzīšanas par nevainīgiem un attaisnošanas viņiem inkriminētajos noziedzīgajos nodarījumos.
[6.4.1] [pers. B] pieņemšana darbā VAS „[Nosaukums A]”.
Pirmās instances tiesa secinājusi, ka dokumentu sagatavošanā par [pers. B] pieņemšanu darbā un pārcelšanu bija iesaistīti citi VAS „[Nosaukums A]” darbinieki atbilstoši viņu funkcijām. Tiesa norādījusi, ka lietā nav ziņu, ka [pers. B] pieņemšana darbā būtu notikusi, apejot vai neievērojot VAS „[Nosaukums A]” noteikto kārtību vai slēpjot [pers. B] nodarbinātības faktu. Tiesa atzinusi, ka no liecinieces [pers. I] liecībām izriet, ka [pers. B] pieņemšanas darbā process neatšķīrās no citiem gadījumiem. Arī lieciniece personāla speciāliste [pers. S] liecinājusi, ka terminētu darba līgumu noslēgšana nebija ierasta prakse, lai arī atsevišķos gadījumos tādi tikuši noslēgti. 
Pirmās instances tiesa arī atzinusi, ka VAS „[Nosaukums A]” sniegtās ziņas par to, ka normatīvie akti neierobežoja valdes priekšsēdētāja tiesības izveidot jaunas amata vietas, ir pretrunā ar cietušās pārstāves sniegtajām ziņām par VAS „[Nosaukums A]” noteikto kārtību jaunu amata vietu izveidei, proti, VAS „[Nosaukums A]” pastāvēja noteikts process izmaiņu veikšanai amatu sarakstos, kas apstiprināts ar VAS „[Nosaukums A]” valdes priekšsēdētāja 2011. gada 17. oktobra rīkojumu Nr. 1246. Turklāt, lai Personāla vadības departamenta darbinieki varētu pienācīgi izpildīt VAS „[Nosaukums A]” valdes lēmumus, pieprasītāja struktūrvienības direktoram iesniedzamie dokumenti pirms to virzīšanas izskatīšanai valdē bija jāsaskaņo ar Personāla vadības departamenta direktoru.
Vienlaikus pirmās instances tiesa atzinusi, ka, lai arī VAS „[Nosaukums A]” nav iesniedzis rakstveida valdes lēmumu par jaunas amata vietas izveidi [pers. B], tas neliecina, ka valdē netika apspriesta šāda amata nepieciešamība un tā finansējums vai ka šādi saskaņojumi netika veikti. Tiesa norādījusi, ka apstāklis, ka personas neatceras, vai valdē tika apspriests jautājums par amata vietas izveidošanu [pers. B], nepierāda, ka šādi jautājumi netika lemti un lēmumi netika pieņemti, jo no notikumiem līdz personu pratināšanai ir pagājis ievērojams laika periods.
Apelācijas instances tiesa secinājusi, ka krimināllietā nav pierādījumu, kas pamatoti atspēkotu VAS „[Nosaukums A]” valdes priekšsēdētāja [pers. T] 2020. gada 18. decembra atbildē sniegtās ziņas par to, ka normatīvie akti neierobežoja valdes priekšsēdētāju jaunu amatu izveidē un ka 2014. gadā nepastāvēja iekšējais normatīvais akts, kas noteiktu kārtību personāla atlases veikšanai un amatu konkursu rīkošanai. Tiesa norādījusi, ka VAS „[Nosaukums A]” valdes priekšsēdētājs [pers. A] bez saskaņošanas ar VAS „[Nosaukums A]” valdi vai Satiksmes ministriju varēja izveidot [amats] vietu, jo normatīvie akti šādu rīcību neaizliedza. Arī cietušās pārstāve [pers. C] liecinājusi, ka valdes priekšsēdētājs bija tiesīgs pieņemt lēmumu par jaunas amata vietas izveidi un ka laikā no 2014. gada marta līdz 2016.gada aprīlim iekšējie normatīvie akti nenoteica pienākumu jaunas amata vietas izveidi saskaņot ar valdi vai padomi, vai Satiksmes ministriju. Vienlaikus [pers. C] norādījusi, ka VAS „[Nosaukums A]” valdes priekšsēdētāja 2011. gada 17. oktobra rīkojums Nr. 1246 noteicis procesu izmaiņu veikšanai amatu sarakstos.
Apelācijas instances tiesa pievienojusies pirmās instances tiesas atzinumam, ka lietā esošās ziņas par [pers. B] darbā pieņemšanas apstākļiem un amata vietas izveidi neapstiprina, ka [pers. A] būtu ļaunprātīgi izmantojis savu atrašanos valdes priekšsēdētāja amatā un pretēji dienesta interesēm atbalstījis fiktīvu [pers. B] pieņemšanu darbā. Tiesa atzinusi, ka nav pierādīts arī [pers. A] apsūdzībā pēc Krimināllikuma 318. panta trešās daļas inkriminētais, ka viņa darbības, ļaunprātīgi izmantojot dienesta stāvokli, būtu kropļojušas godīgu konkurenci darba tirgū.
Ievērojot minēto, Senāts konstatē, ka lietas materiālos ir ziņas, kas liecina, ka, lai arī nepastāvēja atsevišķs iekšējais normatīvais akts par darbinieku atlases kārtību, tomēr VAS „[Nosaukums A]” bija izveidojusies noteikta faktiskā kārtība, kādā tika veidotas amata vietas un pieņemti darbinieki darbā.
Arī lieciniece [pers. I] liecinājusi, ka amatu sarakstu grozījumus bija tiesīgs apstiprināt tikai valdes priekšsēdētājs, savukārt, pirms tam bija jābūt pieteikumam par nepieciešamību izveidot jaunu amata vietu, kurš tiktu izskatīts un apstiprināts ar amatu saraksta grozījumiem, ko parakstīja valdes priekšsēdētājs. Lieciniece norādījusi, ka [pers. A] nepiekrita, ka [pers. B] tiek izmantota jau esoša amata vieta un tā vietā izveidoja jaunu amata vietu Pakalpojumu pārdošanas daļā. Turklāt lieciniece norādījusi, ka bijusi pārsteigta, kad pēc līguma termiņa beigām, kurā bija noslēgts universālā pasta pakalpojuma līgums ar VAS „[Nosaukums A]”, proti, attiecīgais uzdevums bija izpildīts, [pers. A] norādījis, ka līgums ar [pers. B] ir jāpagarina. 
Būtiski ir izvērtēt ne tikai dokumentu noformēšanas procesu, bet arī to, kādā veidā tika pieņemts lēmums par jaunas amata vietas izveidi, tās nepieciešamību, atalgojuma noteikšanu un atbilstību VAS „[Nosaukums A]” interesēm. Tādējādi tiesai bija jāvērtē ne tikai tas, vai teorētiski pastāvēja valdes priekšsēdētāja kompetence izveidot amatu, bet arī tas, vai konkrētajā gadījumā pastāvēja objektīvs pamatojums šādas amata vietas izveidei VAS „[Nosaukums A]”.
Tiesa minētās ziņas pretēji Kriminālprocesa likuma 128. panta otrajā daļā noteiktajam nav vērtējusi kopsakarā ar citiem lietā esošajiem pierādījumiem, arī liecinieces [pers. I] liecībām.
[6.4.2] Darba laika uzskaites tabulas.
Senāts konstatē, ka pirmās instance tiesa atzinusi, ka darba laika uzskaites tabulām, tāpat kā apstāklim, ka [pers. B] neatradās uz vietas [Adrese A], proti, darbavietā, pirmstiesas kriminālprocesā piešķirta nepamatoti liela nozīme, jo juridiskais pamats darba algas izmaksai ir noslēgtais darba līgums. Vienlaikus tiesa norādījusi, ka, ņemot vērā darba laika uzskaites tabulu aizpildīšanas kārtību, tās nevar kalpot kā pierādījums tam, ka [pers. B] nestrādāja VAS „[Nosaukums A]”, tieši pretēji, darba laika uzskaites tabulās norādītā informācija apliecina, ka [pers. B] ir strādājis VAS „[Nosaukums A]”. 
Pirmās instances tiesa arī secinājusi, ka lietā nav iegūtas ziņas, ka [pers. A] personīgi būtu aizpildījis darba laika uzskaites tabulas, vai būtu devis norādījumus to aizpildīšanai. Tiesa norādījusi, ka [pers. U] mēģinājis svītrot [pers. B] no tabulām, tomēr personāldaļas darbinieki tās viņam atgrieza. Arī [pers. E] mēģinājis svītrot [pers. B] no darba laika uzskaites tabulas, bet no [pers. A] un [pers. I] uzzinājis, ka [pers. B] ir pieņemts darbā. Tāpat [pers. F], vēršoties pie vadītājas [pers. V] ar jautājumu par [pers. B] norādīšanu darba laika uzskaites tabulās, saņēma atbildi, ka [pers. B] tajās ir jānorāda. 
Apelācijas instances tiesa norādījusi, ka pievienojas pirmās instances tiesas izteiktajiem atzinumiem par darba uzskaites tabulās norādīto ziņu vērtējumu kopsakarā liecinieku sniegtajām ziņām par darbinieku atšķirīgajiem darba apstākļiem. Tiesa secinājusi, ka darba laika uzskaites tabulās norādītās ziņas, vērtējot tās atrauti no pārējiem lietas apstākļiem, neapstiprina un arī nenoliedz to, ka [pers. B] būtu pildījis viņam uzticētā amata pienākumus VAS „[Nosaukums A]”. Apelācijas instances tiesa papildus norādījusi, ka darba laika uzskaites tabulas nodrošina pareizu darba samaksas aprēķināšanu un to aizpildīšanas kārtību uzņēmums ir tiesīgs noteikt iekšējos dokumentos, jo normatīvie akti to nereglamentē. 
Apelācijas instances tiesa atzinusi par nepamatotiem prokurores argumentus, ka pirmās instances tiesa kļūdaini novērtējusi darba laika uzskaites tabulu nozīmi. Tiesa norādījusi, ka darbinieki [pers. U] un [pers. E] liecinājuši par savu neizpratni par tabulās norādīto darbinieku [pers. B] un neveiksmīgiem mēģinājumiem viņu izsvītrot no tabulām, tomēr liecinieki pēc tam ir saņēmuši skaidrojumu, ka [pers. B] ir pieņemts darbā un viņš tabulās ir jānorāda. Saskaņā ar [pers. U] un [pers. E] liecībās norādīto pēc jautājumu uzdošanas, informāciju par [pers. B] amata pienākumiem [pers. E] saņēma no [pers. A] un [pers. Z], bet [pers. U] no [pers. A].
Darba laika uzskaites tabulas ir vērtējamas, un to juridiskā nozīme nosakāma kopsakarā ar citiem lietā esošajiem pierādījumiem, tai skaitā liecinieku liecībām, ka, aizpildot darba laika uzskaites tabulas, viņiem bija radušās šaubas par [pers. B] nodarbināšanu VAS „[Nosaukums A]” un viņa faktisko amata pienākumu izpildi. [Pers. B] tika iekļauts darba laika uzskaites tabulās nevis tādēļ, ka liecinieki būtu pārliecināti par viņa faktisko darbu VAS „[Nosaukums A]”, bet gan tādēļ, ka pretējā gadījumā tabulas netiktu pieņemtas.
Noziedzīga nodarījuma sastāva konstatēšanai būtiski ir izvērtēt, vai darbinieks faktiski veica viņam uzticētos amata pienākumus un vai dokumentācija netika izmantota, lai radītu maldīgu priekšstatu par darba attiecību esību. 
Līdz ar to ziņas darba laika uzskaites tabulās ir vērtējamas kopā ar pārējām lietā esošajām ziņām, arī ziņām par [pers. B] amata izveidi, darba pienākumu faktisko izpildi, atskaitīšanās kārtību, citu darbinieku liecībām un nodarbinātības apstākļiem kopumā. 
Ievērojot minēto, Senāts atzīst, ka apelācijas instances tiesa ziņas par darba laika uzskaites tabulu aizpildīšanu un tajās norādīto pretēji Kriminālprocesa likuma 128. panta otrajā daļā noteiktajam nav vērtējusi kopsakarā ar citiem lietā esošajiem pierādījumiem. 
[6.4.3] [Pers. B] darba pienākumi un to veikšana.
Senāts norāda, ka lietā ir nodibināts, ka VAS „[Nosaukums A]” pastāvēja amata vietas, kuru pienākumi vairāk atbilda [pers. B] veicamajiem pienākumiem, tomēr tās bija saistītas ar valsts amatpersonas statusu, par ko [pers. A] un [pers. B] bija informēti. Savukārt [pers. B] amata vieta tika izveidota struktūrvienībā, kuras funkcijas neatbilda paredzamajiem [pers. B] darba uzdevumiem, amata apraksts neatspoguļoja viņa faktiski veicamos pienākumus, turklāt [pers. B] tika noteikts būtiski lielāks atalgojums nekā citiem darbiniekiem, kuri ieņēma tādu pašu amatu. 
Pirmās instances tiesa atzinusi, ka celtās apsūdzības apjomā nevērtē, cik pilnīgi, atbilstoši, kvalitatīvi [pers. B] pildīja darba līgumā un amata aprakstā noteiktos pienākumus un darba devēja uzdotos uzdevumus, norādot, ka tās rīcībā nav objektīvu kritēriju, lai izvērtētu, kāds bija apsūdzētā pienesums, pildot darba devēja norādījumus. Tāpat tiesa atzinusi, ka tās uzdevums neesot vērtēt darba devēja lēmuma pamatotību pieņemt [pers. B] darbā tieši Pakalpojumu pārdošanas daļā. 
Apelācijas instances tiesa pievienojusies šiem pirmās instances tiesas atzinumiem. 
Senāts norāda, ka šāda pieeja neatbilst Kriminālprocesa likuma 128. panta otrās daļas prasībām, jo kriminālprocesā tiesai ir pienākums vērtēt pierādījumus to kopumā un pārbaudīt arī tos apstākļus, kuri var raksturot personas nodomu. Pierādījumu vērtēšana paredz ne tikai katra pierādījuma individuālu analīzi, bet arī visu pierādījumu kopuma izvērtēšanu, noskaidrojot to savstarpējo saistību un nozīmi pierādāmo apstākļu konstatēšanā. 
[bookmark: _Hlk239329666]Senāts vērš uzmanību uz jau agrāk pausto atziņu, ka apsūdzētās personas nodoma patieso saturu atklāj arī viņa faktiskās darbības (Senāta 2006. gada 28. decembra lēmums lietā Nr. SKK-770/2006, 1130025500).
Tas, ka darba devējs ir tiesīgs vērtēt darbinieka pienesumu un darba rezultātus, neatbrīvo tiesu no pienākuma kriminālprocesā pārbaudīt, vai konkrētās nodarbinātības faktiskie apstākļi – amata vietas izveidošana, tās atrašanās vieta organizatoriskajā struktūrā, amata apraksta saturs, atalgojuma apmērs un darba pienākumu faktiskā atbilstība – ir nozīmīgi apsūdzībā norādīto noziedzīgo nodarījumu sastāva izvērtēšanā.
Turklāt apelācijas instances tiesa nav izvērtējusi prokurores argumentu par [pers. B] amata apraksta neatbilstību viņa faktiskajiem darba pienākumiem. 
2023. gada 1. janvārī stājās spēkā Interešu pārstāvības atklātības likums. Kā norādīts juridiskajā literatūrā 2021. gadā, proti, turpinoties šā likumprojekta izstrādei, tādas darbības kā, piemēram, informācijas sniegšana, līdzdalība diskusijās un darba grupās, ideju un iniciatīvu popularizēšana un reklamēšana, tikšanās ar lēmumu pieņēmējiem nolūkā skaidrot kādus jautājumus un pārliecināt par nepieciešamību rīkoties noteiktā veidā, nav un netiks aizliegtas ar likumu (Judins A. Interešu pārstāvības tiesiskā regulēšana un krimināltiesību normas. Jurista Vārds, 28.09.2021., Nr. 39 (1201), 
20.–23. lpp.). 
Senāts norāda, ja [pers. B] pienākumi bija saistīti ar VAS „[Nosaukums A]” interešu pārstāvību, līdzdalību diskusijās, informācijas sniegšanu vai tikšanos ar lēmuma pieņēmējiem nolūkā skaidrot kādus jautājumus un pārliecināt par nepieciešamību rīkoties noteiktā veidā, arī pirms Interešu pārstāvības atklātības likuma pieņemšanas nepastāvēja šķēršļi šādus pienākumus paredzēt atbilstoša amata aprakstā. Šāda neatbilstība starp amata aprakstā noteikto un faktiski veicamo darbu ir būtisks apstāklis, kas tiesai jāizvērtē, noskaidrojot [pers. B] nodarbinātības patieso raksturu un šo apstākļu nozīmi apsūdzībā norādīto noziedzīgo nodarījumu sastāva izvērtēšanā.
[6.4.4] Satiksmes ministrijas 2016. gada 18. aprīļa slēdziens.
Pirmās instances tiesa norādījusi, ka Satiksmes ministrijas sniegtajās ziņās nav konstatējami pierādījumi apsūdzēto vainīguma pamatošanai. Tiesa atzinusi, ka slēdzienā norādītie apstākļi, proti, tas, ka neviens no VAS „[Nosaukums A]” valdes locekļiem nebija sniedzis pieprasīto informāciju, kas radīja pamatotas aizdomas par nesakārtotiem personāla pārvaldības procesiem, kā arī tas, ka valdes priekšsēdētāja un valdes locekļu sniegtā mutiskā informācija liecināja par būtiskiem trūkumiem personāla vadības jautājumos, kuru dēļ nebija nodrošinātas efektīvas un saprotamas procedūras padoto struktūrvienību darbības uzraudzībai un kontrolei, nepierādot, ka būtu noticis noziedzīgs nodarījums. 
Savukārt apelācijas instances tiesa, vērtējot apelācijas protestā norādīto argumentu, ka slēdziena secinājumi nav vērtēti kopsakarībā ar apsūdzēto rīcību pēc iepazīšanās ar tā saturu, iesniedzot atlūgumus, norādījusi, ka minētā pārbaude bijusi veikta nolūkā konstatēt valdes darbības atbilstību likumā noteiktajiem mērķiem. Tiesa uzsvērusi, ka pārbaudes gaitā neesot vākta un vērtēta informāciju par konkrētu VAS „[Nosaukums A]” darbinieku nodarbināšanu, kā arī neesot konstatēti pārkāpumi vai valdes nelikumīga rīcība tieši saistībā ar [pers. B] nodarbināšanu.
Senāts norāda, ka, lai arī komisijas pārbaudes priekšmets nebija [pers. B] nodarbināšanas tiesiskuma pārbaude, tomēr komisijas konstatētajām ziņām par faktiem var būt nozīme, vērtējot jautājumu par [pers. B] faktisko nodarbinātību un ar to saistītajiem apstākļiem.
Komisijas 2016. gada 18. aprīļa slēdziena 3.5. punktā norādīts, ka neviens no VAS „[Nosaukums A]” valdes locekļiem nav sniedzis pieprasīto informāciju par viena tās darbinieka darba līgumu un informāciju par atrašanos administrācijas ēkā [Adrese A]. Turklāt 2016. gada 21. aprīļa Satiksmes ministrijas iesniegumā Korupcijas novēršanas un apkarošanas birojam, uz kuru atsaukusies arī pirmās instances tiesa, ir tieši norādīts, ka VAS „[Nosaukums A]” valde nesniedz pieprasīto informāciju, kas rada pamatotas aizdomas par iespējamu fiktīvu nodarbināšanu VAS „[Nosaukums A]”. Būtiski, ka minētajā iesniegumā konkrēti tika norādīts [pers. B], tādējādi Senāts secina, ka apelācijas instances tiesa minēto slēdzienu vērtējusi izolēti, nevis kopsakarā ar citiem lietā esošajiem pierādījumiem.
[bookmark: _Hlk239329681][6.4.5] Senāts, pievienojoties tiesību doktrīnā paustajam, jau iepriekš norādījis, ka ziņu izvērtēšana kopsakarā nozīmē, ka, lai arī ticamība ir katram individuālam pierādījumam piemītoša pazīme, tomēr to noteikt var, tikai skatot attiecīgo pierādījumu vienotā sistēmā ar citiem pierādījumiem un vērtējot, kā veidojas to savstarpējās sakarības (Senāta 2022. gada 20. janvāra lēmuma lietā Nr. SKK-22/2022, ECLI:LV:AT:2022:0120.11380033718.4.L, 6.2. punkts). 
Ievērojot minēto, Senāts atzīst, ka apelācijas instances tiesa lietā esošos pierādījumus nav izvērtējusi kopumā un savstarpējā sakarībā, tādējādi tiesa pieļāvusi Kriminālprocesa likuma 128. panta otrās daļas un 564. panta ceturtās daļas pārkāpumus. 
Norādītie pārkāpumi ir atzīstami par Kriminālprocesa likuma būtiskiem pārkāpumiem šā likuma 575. panta trešās daļas izpratnē, ir noveduši pie nelikumīga nolēmuma un ir pamats apelācijas instances tiesas sprieduma atcelšanai pilnībā un lietas nosūtīšanai jaunai izskatīšanai apelācijas instance tiesā. 

[7] Ievērojot to, ka apelācijas instances tiesas lēmums tiek atcelts pilnībā un lieta apelācijas instances tiesā jāiztiesā no jauna atbilstoši Kriminālprocesa likuma 53. nodaļas nosacījumiem, pārējie kasācijas protesta argumenti izvērtējami apelācijas instances tiesā, jo saistīti ar lietā esošo pierādījumu vērtēšanu.

[8] Senāts papildus vērš uzmanību apsūdzētajam [pers. A] celtajai apsūdzībai pēc Krimināllikuma 20. panta ceturtās daļas un 177. panta trešās daļas un 318. panta trešās daļas.
Apsūdzētais [pers. B] apsūdzēts par Krimināllikuma 177. panta trešajā daļā paredzēta nozieguma izdarīšanu, proti, ka viņš izdarīja svešas mantas iegūšanu ar viltu (krāpšanu) lielā apmērā, savukārt apsūdzētais [pers. A] – par Krimināllikuma 20. panta ceturtajā daļā un 177. panta trešajā daļā paredzēta nozieguma izdarīšanu, proti, ka viņš atbalstīja [pers. B] izdarītu krāpšanu lielā apmērā, nodarot materiālo kaitējumu VAS „[Nosaukums A]” 81 364,36 euro.
Turklāt [pers. A] apsūdzēts par Krimināllikuma 318. panta trešajā daļā paredzētā nozieguma izdarīšanu, proti, ka viņš kā valsts amatpersona, ļaunprātīgi izmantojot dienesta stāvokli, izdarīja tīšas darbības, kas izraisījušas smagas sekas – nodarīts materiālais kaitējums VAS „[Nosaukums A]” 81 364,36 euro.
[8.1] Senāts norāda, ka noziedzīgu nodarījumu daudzējādību regulē Krimināllikuma 24. pants. No šā panta pirmās daļas izriet, ka noziedzīgu nodarījumu daudzējādība ir tad, kad viena persona izdara (vai pieļauj) divus vai vairākus patstāvīgus nodarījumus (darbība vai bezdarbība), kas atbilst vairāku noziedzīgu nodarījumu sastāvu pazīmēm, vai tad, kad persona izdara (vai pieļauj) vienu nodarījumu (darbība vai bezdarbība), kas atbilst vismaz divu dažādu noziedzīgu nodarījumu sastāvu pazīmēm. 
Krimināllikuma 26. pants attiecas uz noziedzīgu nodarījumu kopību. No šā panta pirmās daļas izriet, ka noziedzīgu nodarījumu kopību veido vienas personas izdarīts viens nodarījums vai vairāki nodarījumi, kas atbilst divu vai vairāku noziedzīgu nodarījumu sastāvu pazīmēm, ja šī persona nav notiesāta ne par vienu no šiem noziedzīgajiem nodarījumiem, un nav arī iestājies kriminālatbildības noilgums. Panta otrā un trešā daļa attiecas uz noziedzīgu nodarījumu ideālo kopību un noziedzīgu nodarījumu reālo kopību.
[8.2] Krimināllikuma 177. panta trešajā daļā paredzētā noziedzīgā nodarījuma sastāva objektīvā puse izpaužas kā svešas mantas vai tiesību uz šādu mantu iegūšanu, ļaunprātīgi izmantojot uzticēšanos vai ar viltu. Krāpšanas subjektīvo pusi raksturo mantkārīgs motīvs. Mantas iegūšana krāpšanas ceļā izpaužas tādējādi, ka vainīgais apmāna cietušo, kura īpašumā vai valdījumā atrodas manta, un apmānītais, būdams maldināts, mantu vai arī tiesības uz mantu šai personai atdod labprātīgi, uzskatot, ka tā viņam pienākas (Krastiņš U., Liholaja V., Niedre A.. Krimināltiesības. Sevišķā daļa. Trešais papildinātais izdevums. Zinātniskais redaktors prof. U.Krastiņš – Rīga: Tiesu namu aģentūra, 2009, 392. lpp.). 
[8.3] Krimināllikuma 318. pantā paredzēta kriminālatbildība par valsts amatpersonas izdarītām tīšām darbībām, ļaunprātīgi izmantojot dienesta stāvokli, ja šīs darbības radījušas būtisku kaitējumu. Panta trešajā daļā – ja šīs darbības izraisījušas smagas sekas. 
Dienesta stāvokļa ļaunprātīgas izmantošanas gadījumā valsts amatpersona darbojas savu pilnvaru robežās, nepārsniedzot normatīvajos aktos piešķirto kompetenci, taču pretēji dienesta interesēm, vai arī izdara tādas darbības, kuras viņa var izdarīt, izmantojot dienesta stāvokli. Par dienesta stāvokļa izmantošanas ļaunprātību var liecināt tādu valsts amatpersonas darbību izdarīšanu, kas ir pretēja tās uzdevumiem un dienesta interesēm (Hamkova  D. 318. panta komentārs. Grām.: Krimināllikuma komentāri. Trešā daļa (XVIII–XXV nodaļa). Trešais papildinātais izdevums. Krastiņš U., Liholaja V., Hamkova D. Rīga: Tiesu namu aģentūra, 2023, 685. lpp.).
Saskaņā ar likuma „Par Krimināllikuma spēkā stāšanās un piemērošanas kārtību” 24. panta pirmo daļu atbildība pa Krimināllikumā paredzēto noziedzīgo nodarījumu, kas izraisījis smagas sekas, iestājas, ja noziedzīgā nodarījuma rezultātā izraisīta cilvēka nāve, nodarīti smagi miesas bojājumi vismaz vienai personai, mazāk smagi miesas bojājumi vairākām personām, nodarīts mantisks zaudējums, kas nodarījuma izdarīšanas brīdī nav bijis mazāks par piecdesmit tai laikā Latvijas Republikā noteikto minimālo mēnešalgu kopsummu, vai radīts citāds smags kaitējums ar likumu aizsargātām interesēm.
[8.4] Juridiskajā literatūrā norādīts, ka atšķirība starp normu konkurenci un noziedzīgu nodarījumu kopību ir pēc būtības – normu konkurences gadījumā viens noziedzīgs nodarījums atbilst vairāku patstāvīgu noziedzīgu nodarījumu sastāvu pazīmēm, bet nodarījumu ideālās kopības gadījumā – ar vienu prettiesisku darbību tiek izdarīti vairāki patstāvīgi noziedzīgi nodarījumi. Parasti noziedzīgu nodarījumu ideālo kopību raksturo tas, ka personas sāktā noziedzīgā darbība vērsta uz viena mērķa sasniegšanu, bet šīs darbības realizācijas procesā rodas kādas citas kaitīgās sekas, kuras neaptver viena noziedzīga nodarījuma sastāva pazīmes, turklāt kaut arī noziedzīgas darbības var īpaši neatšķirties, tiek apdraudēti atšķirīgi nodarījumu tiešie objekti. Tie ir visai svarīgi faktori, lai būtu pamats atzīt, ka izdarīti divi patstāvīgi nodarījumi (Krastiņš  U. 26. panta komentārs. Grām: Krimināllikuma komentāri. Pirmā daļa (I-VIII2 nodaļa). Trešais papildinātais izdevums. Krastiņš U., Liholaja V. Rīga: Tiesu namu aģentūra, 2021, 127.,131. lpp.).
Savukārt krimināltiesību teorijā un praksē atzīts, ka, lai norobežotu dienesta stāvokļa ļaunprātīgu izmantošanu, kas izdarīta mantkārīgā nolūkā, no svešas mantas nolaupīšanas, nepieciešams ņemt vērā, ka:
a) mantas nolaupīšana ir tīša, prettiesiska un bezatlīdzības svešas mantas paņemšana no juridiskas vai fiziskas personas īpašuma vai valdījuma, lai nelikumīgi to paturētu vai izmantotu savā vai citas personas labā, vai kā citādi rīkotos ar to kā ar savu, tā rezultātā mantas īpašniekam vai valdītājam nodarot reālu materiālu zaudējumu;
b) atšķirībā no mantas nolaupīšanas dienesta stāvokļa ļaunprātīga izmantošana, lai arī izdarīta mantkārīgu tieksmju dēļ un radījusi materiālu zaudējumu, nav saistīta ar mantas bezatlīdzības izņemšanu no sveša īpašuma vai valdījuma un sagrābšanu savā īpašumā vai valdījumā vai tās nodošanu citas personas īpašumā vai valdīšanā, piemēram, nolaidības dēļ radīta iztrūkuma slēpšana, sagrozot statistiku, lai izvairītos no materiālās atbildības, mantas izmantošana uz laiku bez nodoma pārvērst to par savu vai citas personas īpašumu;
c) ja dienesta stāvoklis izmantots, tikai lai izdarītu svešas mantas nolaupīšanu, tā realizēšanai, nepieņemot kādu lēmumu, neveicot kādas ar valsts amatpersonas statusu saistītas darbības pretēji dienesta interesēm, valsts amatpersonas darbības aptversies ar mantas nolaupīšanas sastāvu. Savukārt dienesta stāvokļa ļaunprātīga izmantošana saskaņā ar Krimināllikuma 48. panta pirmās daļas 3. punktu var tikt atzīta par atbildību pastiprinošu apstākli.
Norādītais attiecināms arī uz tiem gadījumiem, kad, veidojot Krimināllikuma 318. pantā paredzētā noziedzīgo nodarījuma kopību ar citiem noziedzīgiem nodarījumiem, ko izdarījusi valsts amatpersona, kad ne tikai jākonstatē, ka noziedzīgo nodarījumu izdarījušajai personai piemita valsts amatpersonas statuss un ka vainīgais izmantojis šī statusa radītās iespējas, lai izdarītu to vai citu noziedzīgu nodarījumu, bet arī to, ka valsts amatpersona izdarījusi arī tādas tīšas darbības, kas būtu vērtējamas kā kriminālsodāma ļaunprātīga dienesta stāvokļa izmantošana, kas radījusi būtisku kaitējumu likuma „Par Krimināllikuma spēkā stāšanās un piemērošanas kārtību” 23. panta izpratnē (Krastiņš U., Liholaja V., Niedre A. Krimināltiesības. Sevišķā daļa. Trešais papildinātais izdevums. Rīga: Tiesu namu aģentūra, 2009, 754. lpp.; Mežulis D. Īpašuma krimināltiesiskā aizsardzība. Rīga: Biznesa augstskola Turība, 2006, 
266.–268. lpp.; Augstākās tiesas tiesu prakses apkopojums „Tiesu prakse krimināllietās pēc Krimināllikuma 317. panta otrās daļas, 318. panta otrās daļas un 319. panta otrās daļas”, 2014., 95.–96.lpp., secinājumu 26. un 27. punkts. Pieejams: https://www.at.gov.lv/files/uploads/files/6_Judikatura/Tiesu_prakses_apkopojumi/2015/tiesu%20prakse%20KL%20317%20318%20319.doc).
[8.5] [Pers. A] apsūdzībā pēc Krimināllikuma 318. panta trešās daļas norādīts, ka papildus materiālajam zaudējumam ar [pers. A] darbībām tika nodarīts būtisks kaitējums valsts varai un pārvaldības kārtībai, jo [pers. A] darbības radīja sabiedrībā pārliecību par nelietderīgu līdzekļu izmantošanu VAS „[Nosaukums A]”, apdraudot VAS „[Nosaukums A]” finanšu līdzekļu efektīvu izmantošanu, kā arī kropļojot godīgu konkurenci darba tirgū, jo tika izveidots [amats], kas iepriekš VAS „[Nosaukums A]” nepastāvēja un tika ierobežots potenciālo pretendentu loks ne tikai uz iepriekš minēto amatu, bet arī uz Pakalpojumu pārdošanas daļas vecākā klientu attiecību vadītāja amatu ar nesamērīgu darba algu. Proti, noziedzīgā nodarījuma kvalifikāciju pēc Krimināllikuma 318. panta trešās daļas pamato vienīgi smagas sekas, kas izpaužas nodarītajā mantiskajā zaudējumā.
Senāts norāda, ja abu noziedzīgo nodarījumu sastāvos kā kvalificējoša pazīme paredzēts viens un tas pats mantiskais zaudējums, nodarījums kvalificējams tikai pēc tās krimināltiesību normas kvalificētā sastāva, kas paredz smagāku kriminālatbildību.
[Pers. A] apsūdzēts pēc Krimināllikuma 20. panta ceturtās daļas un 177. panta trešās daļas par to, ka atbalstīja svešas mantas iegūšanu ar viltu (krāpšanu) lielā apmērā. Proti, gan apsūdzībā pēc Krimināllikuma 20. panta ceturtās daļas un 177. panta trešās daļas, gan apsūdzībā pēc Krimināllikuma 318. panta trešās daļas kā kvalificējošā pazīme norādīts materiālais zaudējums VAS „[Nosaukums A]” 81 364,36 euro.
Senāts norāda, ja apelācijas instances tiesa, atkārtoti izskatot lietu, atzīst, ka [pers. A] darbībās ir konstatējami Krimināllikuma 20. panta ceturtajā daļā, 177. panta trešajā daļā un 318. pantā paredzētie noziedzīgie nodarījumi, tai jāizvērtē, vai apsūdzētajam [pers. A] pamatoti celta apsūdzība pēc Krimināllikuma 318. panta trešās daļas. 

[9] Apsūdzētajiem [pers. A] un [pers. B] drošības līdzekļi nav piemēroti.
Senāts atzīst, ka drošības līdzekļa piemērošanai apsūdzētajiem šajā kriminālprocesa stadijā nav tiesiska pamata.

Rezolutīvā daļa

Pamatojoties uz Kriminālprocesa likuma 585. pantu un 587. panta pirmās daļas 2. punktu, Senāts

nolēma

atcelt Kurzemes apgabaltiesas 2025. gada 21. janvāra lēmumu pilnībā un nosūtīt lietu jaunai izskatīšanai Kurzemes apgabaltiesā.

Lēmums nav pārsūdzams.

